自漣漪寄薛紹彭
作者：米芾
朝代：宋

paragraphs: 老來書興獨未忘，頗得薛老同徜徉。
天下有識推鑒定，龍宮無術療膏肓。
淮風吹戟稀訟牒，典客閉閣閑壺漿。
吟樹對山風景聚，墨池濯硯龜魚藏。
珠臺寶氣每貫日，月觀桂實時飄香。
銀淮燭天限織女，烟海括地生靈光。
儁兒乃是翰墨侶，俠竹不使輿衛將。
象管鈿軸映瑞錦，玉鱗棐几鋪雲肪。
依依烟華動勃鬰，矯矯龍蛇起混茫。
持此以爲風月伴，四時之樂樂未央。
部刺不糾翰墨病，聖恩養在林泉鄉。
風沙漲天烏帽客，胡不東來從北荒。